
HOTĂRÂRE

cu privire la Codul de Conduită
al membrului Consiliului de Observatori

al IPNA Compania „Teleradio-Moldova”

În conformitate cu prevederile art.56 alin.(6) din Codul audiovizualului al Republicii Moldova
şi în baza p.2, p.7-11, p.35, p.40 şi p.42 din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărîrea Consiliului de Observatori nr.1/3 din 09.02.2007,
Consiliul de Observatori

HOTĂRĂŞTE:
1. Se adoptă Codul de Conduită al membrului Consiliului de Observatori al IPNA Compania „Teleradio-Moldova” (se anexează).
2. Anexa Codul de Conduită al membrului Consiliului de Observatori al IPNA Compania „Teleradio-Moldova” este parte integrantă a prezentei hotărâri.
3. Prezenta hotărâre intră în vigoare în ziua adoptării.
Prezenta hotărâre a fost adoptată unanim, cu votul a 9 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                                      Viorica Bogatu
Anexă

Codul de Conduită
al membrului Consiliului de Observatori
al IPNA Compania „Teleradio-Moldova”

Capitolul 1. Dispoziţii generale

1.1. Consiliul de Observatori al IPNA Compania „Teleradio-Moldova” (în continuare – Consiliul) este organul de conducere autonom mandatat să supravegheze modul în care IPNA Compania „Teleradio-Moldova” îşi onorează misiunea de radiodifuzor public naţional – informarea, educarea şi delectarea publicului.
1.2. Codul de Conduită al membrului Consiliului de Observatori a IPNA Compania „Teleradio-Moldova” (în continuare – Codul de Conduită) este adoptat în vederea instituirii normelor deontologice privind asumarea angajamentului plenar de a respecta cele mai înalte standarde de comportament care implică integritate, imparţialitate şi obiectivitate în gestionarea propriei activităţi, pe de o parte, şi maximă atenţie, receptivitate şi responsabilitate faţă de public, pe de altă parte.
1.3. În perioada de valabilitate a mandatului, membrii Consiliului vor respecta Codul de Conduită în scopul desfăşurării activităţii remunerate în Consiliul, cu bună-credinţă şi în vederea funcţionării în interesele publicului a IPNA Compania „Teleradio-Moldova”.
1.4. Codul de Conduită:

1.4.1. reprezintă standarde deontologice minime faţă de comportamentul public al membrilor Consiliului;

1.4.2. încurajează acţiunile având ca scop consolidarea serviciului public naţional de radio şi televiziune;

1.4.3. completează obligaţiile juridice în vederea onorării adecvate şi eficiente a atribuţiilor Consiliului.

1.5. Supravegherea respectării prevederilor Codului este exercitată de fiecare dintre membrii Consiliului. Orice derogare de la prevederile Codului admisă de membrul Consiliului devine obiect de dezbatere şi decizie în şedinţa Consiliului. După caz, Consiliul decide exprimarea votului de neîncredere faţă de membrul Consiliului, fapt care poate constitui temei pentru demisia de onoare a membrului Consiliului.
Capitolul 2. Principii de conduită
2.1. Membrul Consiliului îşi desfăşoară activitatea în temeiul:
2.1.1. principiul altruismului, care ghidează membrul Consiliului să acţioneze doar în interes public, fără a urmări beneficii pecuniare sau de orice altă natură pentru sine, familia sa, persoane aflate în legătură de rudenie şi afinitate şi/sau prieteni;
2.1.2. principiul integrităţii, care ghidează membrul Consiliului să nu-şi asume obligaţii pecuniare sau de orice altă natură faţă de persoane ori instituţii, din interior sau din exterior, pe măsură să-i influenţeze activitatea în exercitarea atribuţiilor;
2.1.3. principiul obiectivităţii, care ghidează membrul Consiliului să pună meritele la temelia deciziilor cu referire la desemnarea candidaţilor în funcţii sau la evaluarea performanţei IPNA Compania „Teleradio-Moldova”;
2.1.4. principiul transparenţei, care ghidează membrul Consiliului să acţioneze deschis şi la vedere, să-şi motiveze acţiunile şi deciziile, să restricţioneze accesul la informaţiile de serviciu doar în cazul în care interesul public solicită în mod clar acest lucru;
2.1.5. principiul responsabilităţii, care ghidează membrul Consiliului să-şi asume întreaga răspundere în faţa publicului pentru acţiunile şi deciziile sale, şi să se supună controlului public în îndeplinirea atribuţiilor sale;
2.1.6. principiul onestităţii, care ghidează membrul Consiliului să declare orice interes privat şi să elimine, pe parcursul mandatului său, orice conflict de interese, pe măsură să pericliteze protejarea interesului public;
2.1.7. principiul liderismului, care ghidează membrul Consiliului să promoveze principiile prevăzute în p.2.1.1-2.1.6., inclusiv prin propriul exemplu.
2.2. Principiile prevăzute în p.2.1. constituie standarde recunoscute de conduită în viaţa publică.
Capitolul 3. Conflictul de interese
3.1. Conflictul de interese survine în cazul, în care un interes privat şi/sau o activitate privată sunt/este de natură să influenţeze capacitatea membrului Consiliului de a acţiona cu bună-credinţă în interesele publicului ori să pună în pericol independenţa Consiliului şi/sau IPNA Compania „Teleradio-Moldova”.
3.2. Membrul Consiliului întocmeşte în conformitate cu p.3.3., semnează şi prezintă spre publicare Declaraţia de interese, în şedinţa Consiliului:
3.2.1. în termen de 2 luni din ziua desemnării în funcţie;

3.2.2. prima şedinţă a Consiliului din luna ianuarie şi, respectiv, luna iunie;

3.2.3. ori de câte ori apar modificări ale intereselor sale.

3.3. Membrul Consiliului indică în Declaraţia de interese:
3.3.1. toate interesele care îi pot afecta capacitatea de a-şi îndeplini, în conformitate cu prevederile legislaţiei în vigoare şi ale Codului de conduită, atribuţiile de membru al Consiliului;
3.3.2. orice angajament relevant sau orice interes financiar important al membrilor familiei sale, care creează sau pot crea conflict de interese, inclusiv cazurile în care unul sau mai mulţi membri ai familiei sale sunt angajaţi ai IPNA Compania „Teleradio-Moldova” sau ai unui concurent al Companiei;
3.3.3. confirmarea că nu a influenţat în nici un fel deciziile administraţiei IPNA Compania „Teleradio-Moldova” privind angajarea personalului sau încheierea contractelor cu vreuna din părţile cu care au interes;
3.3.4. interesele cu privire la funcţiile, pe care le-a deţinut anterior desemnării în funcţia de membru al Consiliului şi le deţine în prezent (remunerate şi/sau neremunerate), inclusiv cele exercitate în condiţii de voluntariat;

3.3.5. deţinerea, de către membrul Consiliului şi/sau membrii familiei sale, a pachetului de control în organizaţii comerciale şi/sau organizaţii necomerciale (companii, parteneriate, trusturi etc.), care pot avea tranzacţii cu IPNA Compania „Teleradio-Moldova”;

3.3.6. deţinerea a cel puţin 5% din capitalul statutar al oricărei organizaţii comerciale sau necomerciale, care operează pe aceiaşi piaţă cu IPNA Compania „Teleradio-Moldova” sau care are un contract important cu Compania
;

3.3.7. interesele relevante ale membrilor familiei sale;

3.3.8. oricare alte interese, pe care membrul Consiliului sau Consiliul le consideră relevante pentru exercitarea corespunzătoare a atribuţiilor Consiliului.

3.4. Declaraţiile de interese ale membrilor Consiliului se publică pe site-ul www.trm.md.

3.5. Consiliul supraveghează conflictele de interese ale membrului Consiliului, după caz, prevenind sau contribuind la înlăturarea acestora.
3.6. Informaţia cu privire la supravegherea conflictelor de interese ale membrului Consiliului este parte a Raportului anual de activitate al Consiliului de Observatori.
Capitolul 4. Interese private
4.1. În perioada de exercitare a mandatului, membrul Consiliului:

4.1.1. evită orice conflict dintre interesele private şi interesele ce reies din onorarea atribuţiilor prescrise de mandat;

4.1.2. acţionează de o manieră, care să nu discrediteze Consiliul şi/sau IPNA Compania „Teleradio-Moldova”;

4.1.3. exercită obligaţii profesionale şi îşi asumă interese private, care nu intră în conflict şi nu afectează îndeplinirea eficientă a sarcinilor de serviciu în Consiliu;

4.1.4. nu desfăşoară activităţi ce nu ţin de exercitarea atribuţiilor Consiliului, care dăunează capacităţii de onorare a atribuţiilor în Consiliul;

4.1.5. nu utilizează, în detrimentul Consiliului şi/sau al IPNA Compania „Teleradio-Moldova”, titulatura, logoul sau imaginea Consiliului şi/sau a IPNA Compania „Teleradio-Moldova”, precum şi apartenenţa la Consiliu/Companie;
4.1.6. nu utilizează funcţia pe care o deţine sau informaţia referitoare la activitatea Consiliului şi/sau IPNA Compania „Teleradio-Moldova” în scopul obţinerii de avantaje pentru sine sau altă persoană;
4.1.7. nu utilizează informaţii obţinute pe parcursul exercitării mandatului, în interes personal şi/sau în beneficiul altei instituţii decât IPNA Compania „Teleradio-Moldova”.

Capitolul 5. Beneficii, cadouri, ospitalitate
5.1. Conflictul de interese apare şi în cazul în care membrul Consiliului caută şi/sau acceptă beneficii, cadouri şi/sau tratament ospitalier care pot influenţa sau pot crea aparenţa că pot influenţa deciziile sau capacitatea acestuia de a-şi îndeplini atribuţiile în interes public.
5.2. Membrul Consiliului, în exercitarea atribuţiilor, participă la evenimente şi relaţionează cu o multitudine de parteneri. În toate cazurile ospitalitatea este binevenită. Totuşi, acceptarea ospitalităţii nu trebuie să conducă la obţinerea de beneficii din partea membrului Consiliului. Ospitalitatea nu trebuie considerată de cineva drept monedă de schimb pentru influenţarea vreunei decizii, şi nu trebuie să conducă la apariţia conflictului de interese real ori potenţial.
5.3. Membrul Consiliului nu trebuie să solicite sau să accepte beneficii ori cadouri în schimbul unor promisiunii de a acţiona, sau în schimbul unor acţiuni de natură să intre în conflict cu misiunea acestuia de a-şi îndeplini atribuţiile în interes public. Membrul Consiliului nu va solicita şi nu va accepta beneficii ori cadouri asociate cu un îndemn de a acţiona în contradicţie cu atribuţiile ce-i revin în cadrul Consiliului.
5.4. În procesul de gestionare a ospitalităţii faţă de membrul Consiliului:
5.4.1. Consiliul ţine Registrul ospitalităţii faţă de membrul Consiliului, pe care îl actualizează în şedinţă, în lunile ianuarie şi iulie, publicându-l pe site – www.trm.md;
5.4.2. cu excepţiile prevăzute în p.5.7., membrul Consiliului informează Consiliul lunar despre beneficiile obţinute, cadouri primite şi despre evenimentele/întâlnirile relevante din perspectiva tratamentului ospitalier la care a participat;
5.4.3. prin tratament ospitalier relevant faţă de membrul Consiliului se înţelege;
5.4.3.1. ospitalitatea manifestată de persoane din interiorul IPNA Compania „Teleradio-Moldova” şi/sau din exteriorul ei ca faţă de membrul Consiliului;
5.4.3.2. ospitalitatea manifestată de persoane din interiorul IPNA Compania „Teleradio-Moldova” şi/sau din exteriorul ei ca faţă de un non-membru al Consiliului, care poate sau pare să poată da naştere unui conflict de interese;
5.4.3.3. beneficiile oferite membrului Consiliului de persoane din interiorul IPNA Compania „Teleradio-Moldova” şi/sau din exteriorul ei;
5.4.3.4. cadouri oferite membrului Consiliului, a căror valoare este mai mare de 100 (una sută) de lei.
5.5. Cu excepţia prevăzută în p.5.6, membrul Consiliului nu acceptă cadouri cu o valoare de vânzare cu amănuntul ce depăşeşte 100 de lei, oferite de organizaţii comerciale, organizaţii necomerciale sau persoane particulare (persoane fizice), cu care Consiliul şi/sau IPNA Compania „Teleradio-Moldova” are sau ar putea în mod rezonabil să aibă colaborări sau afaceri.
5.6. În situaţia în care cadoul nu poate fi refuzat, membrul Consiliului, după caz, fie îl va transmite muzeului IPNA Compania „Teleradio-Moldova”, fie îl va utiliza în scopuri de binefacere, în conformitate cu hotărârile Consiliului.
5.7. Nu constituie tratament ospitalier relevant faţă de membrul Consiliului participarea acestuia la:

5.7.1. mesele rezonabile, ca parte a prânzurilor sau dineurilor de lucru;

5.7.2. recepţii sau evenimente organizate în interiorul IPNA Compania „Teleradio-Moldova”, cu excepţia evenimentelor organizate de Companie accesul la care are valoare de bilet (meciuri de fotbal, spectacole etc.).
6. Delegaţii, deplasări în scop de serviciu
6.1. Membrul Consiliului, în această calitate, merge în delegaţii/deplasări, în interiorul sau în exteriorul ţării, doar în scop de serviciu.
6.2. Membrul Consiliului este în drept să-şi recupereze, în mod rezonabil, cheltuielile suportate (cazare, transport etc.) pe parcursul îndeplinirii atribuţiilor de serviciu în delegaţie/deplasare.
6.3. Membrul Consiliului nu acceptă ca vre-un sponsor să acopere, integral sau parţial, cheltuielile pentru deplasare în scop de serviciu, dacă acest lucru poate influenţa, sau poate trezi suspiciuni că poate influenţa îndeplinirea atribuţiilor de membrului Consiliului altfel decât în interes public.
6.4. Raportul cheltuielilor pentru participare în delegaţie/deplasare în scop de serviciu este prezentat de membrul Consiliului şi prezentat spre publicare pe site-ul www.trm.md, în termen de 30 de zile calendaristice.
7. Consultări publice şi participare în mass-media
7.1. Consiliul activează în temeiul hotărârilor colective. Membrul Consiliului nu exprimă în mod public opinii personale referitoare la chestiunile în examinare şi asupra cărora nu a fost adoptată o hotărâre a Consiliului.
7.2. Membrii Consiliului coordonează reprezentarea Consiliului la evenimente publice. În acest context, preşedintele Consiliului va oferi asistenţa necesară.
7.3. În cazul unui contact neplanificat cu mass-media, membrul Consiliului înştiinţează preşedintele Consiliului cât de curând posibil asupra acestui fapt.
7.4. Membrul Consiliului nu pretinde şi/sau nu acceptă remunerare, sub nicio formă, atunci când mass-media le solicită contribuţia în calitate de membru al Consiliului.
7.5. Membrul Consiliului este liber să răspundă solicitărilor mass-mediei de a exprima opinii despre chestiuni personale sau profesionale care nu ţin de atribuţiile Consiliului, fără să invoce calitatea de membru al Consiliului.
7.6. Membrul Consiliului nu acceptă din partea IPNA Compania „Teleradio-Moldova” alte plăţi decât remuneraţia pentru participarea la şedinţele Consiliului.
8. Activităţi politice
8.1. Membrul Consiliului menţine propria independenţă şi independenţa IPNA Compania „Teleradio-Moldova” pentru a putea acţiona în interes public.
8.2. Membrul Consiliului nu poate să fie membru al vreunei formaţiuni social-politice (partid), să deţină vreo funcţie în vreun partid, sau să se implice activ în activităţi politice semnificative şi permanente.
9. Confidenţialitatea informaţiei
9.1. Membrul Consiliului, în exercitarea mandatului, are acces la un volum mare de informaţii despre activitatea Consiliului şi/sau IPNA Compania „Teleradio-Moldova”. O parte din aceste informaţii sunt sensibile din punct de vedere editorial şi/sau comercial, fapt pentru care pot fi secretizate în conformitate cu legislaţia din domeniul accesului la informaţie.
9.2. Informaţia confidenţială poate include:
9.2.1. procese verbale şi informaţii de la întruniri, care nu sunt din domeniul public;
9.2.2. planuri de afaceri, politici şi strategii de marketing;
9.2.3. anumite rapoarte financiare şi bugete;
9.2.4. informaţii tehnice şi know-how-rile IPNA Compania „Teleradio-Moldova”, care nu ţin de domeniul public;

9.2.5. informaţii sensibile privind valorile mobiliare;
9.2.6. anumite informaţii despre personalul IPNA Compania „Teleradio-Moldova”;
9.2.7. documentele marcate „confidenţial”, în conformitate cu legislaţia din domeniul accesului la informaţie;
9.2.8. orice informaţie despre care se presupune, în mod rezonabil, că poate fi considerată confidenţială.
9.3. Membrul Consiliului, înainte de a intra în exerciţiul funcţiei, semnează Acordul privind accesul la informaţiile oficiale cu caracter confidenţial (se anexează).
10. Dispoziţii tranzitorii
Membrul Consiliului se conformează prevederilor Codului de Conduită al membrului Consiliului de Observatori al IPNA Compania „Teleradio-Moldova” până la 1 februarie 2013. Conformarea semnifică asumarea benevolă şi conştientă a responsabilităţii morale pentru respectarea prezentului Cod.
Anexă
la Codul de Conduită
al membrului Consiliului de Observatori
al IPNA Compania „Teleradio-Moldova”
Acord privind accesul la informaţiile oficiale cu caracter confidenţial

Subsemnatul ______ ____________, confirm faptul că în exercitarea mandatului de membru al Consiliului de Observatori al IPNA Compania „Teleradio-Moldova” pot avea acces, verbal sau în scris, la informaţii oficiale cu caracter confidenţial privind activitatea Consiliului şi/sau Companiei.
Îmi asum responsabilitatea:

- să nu divulg informaţiile oficiale cu caracter confidenţial persoanelor, terţe în raport cu membrii Consiliului de Observatori al IPNA Compania „Teleradio-Moldova”;
- să fac uz de informaţiile oficiale cu caracter confidenţial doar în conformitate cu legislaţia în vigoare;

- să utilizez informaţiile oficiale cu caracter confidenţial pentru îndeplinirea atribuţiilor Consiliului;

- să depun eforturi rezonabile pentru a împiedica utilizarea şi/sau divulgarea ilegală a informaţiilor oficiale cu caracter confidenţial;
- să respect prezentul Acord privind accesul la informaţiile oficiale cu caracter confidenţial pe parcursul a 12 luni calendaristice după expirarea mandatului;
- să îndrumez solicitantul de informaţii către furnizorul informaţiilor oficiale – IPNA Compania „Teleradio-Moldova”.
Sunt conştient de faptul că prevederile prezentului Acord privind accesul la informaţiile oficiale cu caracter confidenţial nu mă împiedică să divulg informaţia oficială cu caracter confidenţial în limitele legislaţiei din domeniul accesului la informaţie.
Sunt de acord ca, timp de 2 luni după încetarea mandatului meu de membru al Consiliului să nu accept vreo funcţie la vreun concurent important al IPNA Compania „Teleradio-Moldova” sau în autoritatea de reglementare în domeniu, cu excepţia cazurilor în care Consiliul stabileşte că nu există un conflict de interese real sau potenţial în urma acceptării funcţiei.
Prezentat în şedinţa

Consiliului de Observatori

al IPNA Compania „Teleradio-Moldova”
din „___” ____________ 201_                                                Semnătura ________
L.Ş. CO

� Cerinţa de declarare a intereselor în oricare dintre organizaţiile comerciale sau necomerciale care operează pe aceiaşi piaţă cu IPNA Compania „Teleradio-Moldova” nu înlătură cerinţa de declarare a intereselor în alte organizaţiile comerciale sau necomerciale, care ar putea genera un conflict de interese real sau perceput ca real.

